Document ID: 32013R0946

IZVEDBENA UREDBA KOMISIJE (EU) št. 946/2013
z dne 2. oktobra 2013
o predplačilih neposrednih plačil, ki se izplačajo od 16. oktobra 2013 in so navedena v Prilogi I Uredbe Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti člena 29(4)(a) Uredbe,
ob upoštevanju naslednjega:
(1)
Člen 29(2) Uredbe (ES) št. 73/2009 določa, da se plačila v okviru shem podpore iz Priloge I k navedeni uredbi opravijo v obdobju od 1. decembra do 30. junija naslednjega koledarskega leta. Kljub temu lahko Komisija v skladu s členom 29(4)(a) navedene uredbe določi predplačila.
(2)
Neugodne vremenske razmere v Evropi z zelo ostro zimo in deževji, ki so povzročila hude poplave v nekaterih državah članicah, so leta 2013 močno prizadele pridelavo poljščin in proizvodnjo krme. Kmetje, zlasti govedorejci, so se zato znašli v hudih finančnih težavah. Te težave še povečujejo učinki sedanje finančne krize, zaradi katere se številni kmetje spopadajo z velikimi težavami z likvidnostjo. Za ublažitev teh težav je primerno, da se kmetom omogoči, da prejmejo predplačila v višini do 50 % shem podpore, navedenih v Prilogi I k Uredbi (ES) št. 73/2009. Glede plačil za goveje in telečje meso iz oddelka 11 poglavja 1 naslova IV Uredbe (ES) št. 73/2009 bi morale biti države članice pooblaščene tudi, da povečajo plačilo predplačil iz člena 82 Uredbe Komisije (ES) št. 1121/2009 (2) do višine 80 % plačila.
(3)
Da se plačila lahko obračunajo za proračunsko leto 2014, bi morala biti izvedena od 16. oktobra 2013. Za zagotovitev dobrega finančnega poslovodenja bi bilo treba pred izvedbo predplačila v skladu s členom 29(3) Uredbe (ES) št. 73/2009 kljub temu preveriti pogoje za upravičenost.
(4)
V skladu s členom 18(5) Uredbe Sveta (ES) št. 1290/2005 (3) lahko Svet do 1. decembra na predlog Komisije in na podlagi na novo pridobljenih informacij uskladi prilagoditveno stopnjo za neposredna plačila. Posledično morebitna prilagoditvena stopnja finančne discipline iz člena 11 Uredbe (ES) št. 73/2009 morda ne bo znana do 16. oktobra 2013. Zato bi bilo treba najvišja predplačila, ki se lahko izplačajo, določiti kot odstotek neposrednih plačil pred prilagoditvijo iz člena 11 Uredbe (ES) št. 73/2009. V končnem plačilu po 1. decembru 2013 se bo upoštevala končna prilagoditvena stopnja finančne discipline, ki bo takrat v uporabi.
(5)
Ukrepi iz te uredbe so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Države članice lahko v zvezi z zahtevki, vloženimi v letu 2013, od 16. oktobra 2013 izvedejo predplačila kmetom v višini do 50 % neposrednih plačil, navedenih v Prilogi I k Uredbi (ES) št. 73/2009, ne da bi pri tem upoštevale prilagoditev iz člena 11 Uredbe (ES) št. 73/2009, če je bilo preverjanje pogojev za upravičenost v skladu s členom 20 Uredbe (ES) št. 73/2009 zaključeno.
Glede plačil za goveje in telečje meso iz oddelka 11 poglavja 1 naslova IV Uredbe (ES) št. 73/2009 so države članice pooblaščene, da znesek iz prvega odstavka povišajo na do 80 %.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. oktobra 2013

Labels: 20
4
6